Sin kraljevića Andreja i unuk kralja Aleksandra I Karađorđevića juče je, u ime cele porodice, podneo zahtev za povraćaj oduzete imovine.

Princ Vladimir kaže da se radi o nekretninama i vrednostima koje im je režim Josipa Broza Tita oduzeo između 1945. i 1947. godine.

Šta konkretno tražite?

- Da se sva imovina i sve što je bilo u privatnom vlasništvu porodice, njoj i vrati. Sudskom odlukom iz 1938. ta imovina se deli na tri dela koja pripadaju kralju Petru II, kraljeviću Tomislavu i kraljeviću Andreju, mom ocu. Celokupnu dokumentaciju predali smo juče. Tražimo objekte poput Belog i Starog dvora, kao i sadržaj sefa 555 (Titov sef).

Da li znate šta je u sefu?

- Samo mali deo predmeta pripada Titu, a čak 98 odsto stvari pripada kraljevskoj porodici. Radi se o zlatnim polugama, novčićima, nakitu... Najviše predmeta iz sefa je privatno vlasništvo koje je u najvećoj meri pripadalo kraljici Mariji i kralju Aleksandru I.

Šta biste najviše voleli da vam vrate?

- Više se radi o principu nego imovini kao takvoj. Naravno, divno bi bilo dobiti dvorove i kuće nazad, ali na kraju radi se o pravdi. Restitucija je šansa za Srbiju da pokaže da je sve što se dogodilo 1938. bilo ilegalno. Ne mislim samo na svoju porodicu, već i na sve ostale koji su kao i mi sve izgubili. Najviše bi voleo da Beli dvor bude vraćen jer se radi o divnom objektu sa puno potencijala koji može da bude korišćen u razne svrhe, i od strane porodice, ali i države.

U kakvim ste odnosima sa prestolonaslednikom Aleksandrom?

- Volim svog rođaka, branim ga gde treba i borim se za njega. Međutim, neću prelaziti preko nezakonitih akcija koje su usmerene protiv drugih članova porodice, a tiču se imovinskih, moralnih i institucionalnih prava. Nažalost, on je odlučio da povuče neke vrlo grube poteze protiv nekih članova porodice, naročito kada se radi o kompleksu na Dedinju. Nisam spreman to da prihvatim. Njemu zakonski pripada trećina tog poseda i ne bi trebalo da ga okupira i svim ostalim članovima porodice osporava pravo da žive tamo.

Da li ste još ljuti na rođake zbog sahrane vašeg oca na Oplencu?

- Bio sam razočaran i vrlo ljut jer sam sa svojim ocem proveo poslednje dane pred smrt i znam da ne bi voleo da se vrati u Srbiju na način na koji je to urađeno. Za to nije kriva Vlada, već sama porodica. Sve je urađeno u pogrešno vreme i na pogrešan način, a to moj otac ne bi voleo.